محمد مرادجي

**محمد مرادجي** (مزيود ف 25 دجنبر 1939 ف الدارلبيضا) هوّ مصوّير مغريبي، معروف ب اللقب ديال "مصوّير لملوك التلاتة"، حيت عاصر و خدا التصاور ديال لملوك د لمغريب محمد لخامس، لحسن التاني و محمد السادس.

## حياتو
تزاد مرادجي ف لمدينة لقديمة د كازا و كبر يتيم مجيهت بّاه لي كان توفى قبل مايتزاد، و ربّاتو لواليدة ديالو.

بدا مرادجي التصوير على عمر د 16 عام، و كان مصوّير متجول ف الشوارع د الدارلبيضا، و كان كيصور الناس لي دايزين ب درهم للتصويرة.

ف 1959، لتاحق مرادجي ب وكالة كيستون ف پاري، فرانسا، باش يدير سطاج ديال 6 شهور، و ف 1961، أسس وكالة و. م. ت. س، لي كاتّعتابر أول وكالة مغريبية متخصصة ف التصوير الصحافي.

## لألقاب و لأوسمة
[تصغير|[محمد السادس|لماليك محمد السادس. كايوشح محمد مرادجي ب وسام ملكي ف 2006]]
خدا محمد مرادجي عدد ديال لأوسمة لملكية من عند لملوك محمد لخامس و لحسن التاني (ف 1986)، و ف غشت 2006، خدا وسام ملكي من درجة قائد من عند لماليك محمد السادس، لي كيتّعتابر من بين أرقى لأوسمة لي كيتّعطاو ف لمغريب.

خدا تا أوسمة من عند جاك شيراك و لماليك د سپانيا خوان كارلوص، و على عدد ديال الجوائز منها لميدالية د الدهب من عند لأكاديمية لفرانساوية د لفنون و الصيونص و لأداب ف پاري.

زيادة على اللقب ديال "مصوّير لملوك التلاتة"، سماتو مجلة جون أفريك "عين لمغريب"، و مجلة فوطوڭرافيك دجورنال لبريطانية سماتو ف 2014 "ديناصور التصوير لمغريبي".

## صديق و مصوّير ديال لقادا و لمشاهير
لعلاقة ديال مرادجي ماكانتش محدودة ف لملوك ديال لمغريب، بل تجاوزات لحدود ديال لمملكة، حيت كان صديق ديال قادا و مشاهير ف مجالات متعددة ديال السياسة و السپور و التقافة و لفن، بحال لمغنين لمصريين عبد الحليم حافظ، محمد عبد الوهاب و أم كلتوم لي عطاتو لمنديل ديالها هدية، و بليغ حمدي لي عطاه آلة لعود ديالو.

بفضل لخدمة ديالو كا مصوير ديال لقصر لملكي، خدا مرادجي تصاور ديال بزاف د لقادا و لمشاهير ف لعالم، بحال الزعيم الجنوب إفريقي نيلصون مانديلا، لمناضل لكونڭولي پاطريس لومومبا، الرئيس د فرانسا شارل دوڭول، و لمغنية لفرانساوية إديت پياف. زيادة على لمغنيين لفرانساويين شارل أزناڤور و دجوني هاليداي، و لفيلسوف جان پول سارتر، و الرئيس لميريكاني دجون كينيدي، و غيرهم.

### التصويرة لممنوعة ديال أم كلتوم
ف لقاء معا قناة فرونص 24، ڭال مرادجي ف برنامج "ضيف و مسيرة" لي كاتشرف عليه الصحافية عزيزة نايت سي باها، بلي بقى محتافض ب تصويرة نادرة ديال أم كلتوم لي كان وعدها بلي ماغاديش ينشرها.

التصويرة كان خداها ل أم كلتوم و هي كاتطيه للأرض على منصة ف پاري، ملي واحد من لمعجبين ديالها باس ليها رجليها. بعدما توفات أم كلتوم، نشر مرادجي هاديك التصويرة ديال لحادات لي كان ل سنوات كيتّعتاقد بلي كان محاولة ديال لإغتيال تعرّضات ليها.

## لخدمة ديالو
زيادة على لخدمة ديالو كا مصوّير، خرّج مرادجي عد ديال لكتوبا منها:

* "السلام شالوم" لي لخص فيه التجربة ديالو كا أول صحافي مغريبي كيزور إسرائيل معا الرئيس لمصري أنور السادات
* "محمد السادس الإفريقي"
* "الملوك الثلاثة.. التاريخ عبر الصورة"
* "50 سنة من التصوير: مرادجي شاهد على عصره"

زيادة على كتاب على لمسيرة لخضرا.

## معرض التصاور

فيشي:Mohamed_Maradji_et_S.M_le_Roi_Mohamed_VI.jpg|محمد مرادجي كيقدّم للماليك محمد السادس كتابو "الملوك الثلاثة..التاريخ عبر الصورة" عام 2016
فيشي:Maradji_et_Abdel_Halim_Hafez.jpg|محمد مرادجي معا عبد الحليم حافظ
فيشي:Mohamed_Maradji_et_le_Prince_Héritier_Sidi_Mohamed.jpg|محمد مرادجي ف واشنطن معا ولي لعهد سيدي محمد بن الحسن و ف عمر 5 سنين ف وقت زيارة لحسن التاني للميريكان
فيشي:Shimon_Peres_meeting_Hassan_II_in_1994.jpg|محمد مرادجي كايحاول ياخد تصويرة ديال <nowiki/>لحسن التاني معا وزير الخارجية لإسرائيلي شمعون پيريز ف زيارتو للمغريب عام 1994
فيشي:Hassan_II_et_Maradji.jpg|الحسن الثاني كيسمع ل شروحات مرادجي على لكاميرا


## مصادر

تصنيف:زيادة 1939
تصنيف:رموز وطنية د لمغريب